07/12/2016 | Administración LocalMunicipal
Laxe
Revocación de delegacións da Alcaldía e outorgamento de delegación especial

RESOLUCIÓN DA ALCALDÍA N.º 738/16 EXPEDIENTE N.º. 519/16 Asunto: revocación de delegacións da Alcaldía e outorgamento de delegación especial. Con data 03 de xullo de 2015, ditouse a resolución da Alcaldía n.º 426/2015 no que se procedía a nomear aos tenentes de alcalde deste Concello, así como a efectuar as delegacións xenéricas e especiais a favor dos concelleiros. O artigo 23 da Lei 7/1985 de bases de Réxime Local permite á Alcaldía delegar o exercizo de determinadas atribucións nos membros da Xunta de Goberno Local, e, onde esta non exista, nos tenentes de alcalde, sen prexuízo das delegacións especiais que, para labores específicos, poida realizar en favor de calquera concelleiro, aínda que non pertencesen a aquela. No tocante ás mencionadas delegacións, e ao abeiro dos artigos 43, 44 e 121 do Rd.2568/1986, polo que se aproba o Regulamento de organización e funcionamento das corporacións locais, cabe indicar: – Delegacións xenéricas: referiranse a unha ou varias areas determinadas, e poderán comprender as facultades de dirixir os servizos correspondentes como a de xestionalos en xeral, incluída no, seu caso, a facultade de resolver mediante actos administrativos que afecten a terceiros. – Delegacións especiais: un dos supostos de delegacións deste tipo son as relativas a un determinado servizo. Neste caso a delegación comprenderá a dirección interna e a xestión dos servizos correspondentes, sen incluír a facultade de resolver. O exercizo desta delegación poderá ser supervisada polo concelleiro con delegación xenérica. A realización das delegacións efectuarase por Resolución da Alcaldía, determinándose o ámbito dos asuntos aos que se refire a delegación, as facultades que se deleguen, e as condicións especificas do exercizo das mesmas. Dito isto, vistas as atribucións que corresponden á Alcaldía segundo o artigo 21 da Lei 7/1985, así como os concordantes da Lei 5/1997, de Administración Local de Galicia, o RD.781/1986, polo que se aproba o texto refundido de disposicións legais vixentes en materia de réxime local, o RD.2568/1986 Real Decreto 2568/1986, de 28 de noviembre, polo que se aproba o Regulamento de organización, funcionamento e réxime xurídico das entidades locais, en tanto non foran afectados polas modificacións efectuadas na Lei 7/1985, e demais normativa básica vixente, considerando unicamente aquelas atribucións e facultades delegables, esta Alcaldía no exercizo da competencia que lle outorga o artigo 44 do R. D. 2568/1986, RESOLVE: Primeiro. –Modificar a resolución do alcalde de 3 de xullo de 2015 N.º 426/2015, no que se efectuaban delegacións xenéricas e especiais, de conformidade co seguinte: a) Revogar a delegación relativa a Turismo efectuada a favor da concelleira María Dolores Toja Suárez. b) Revogar a delegación relativa a Hostalería e Comercio efectuada a favor da concelleira Ana María Herma Vales. Segundo. –Efectuar a seguinte DELEGACIÓN ESPECIAL a favor do concelleiro que a continuación se indica, para os servizos que se corresponden con: – Don Xosé Manuel Pose Lema: Comercio, Hostalería e Turismo. Terceiro. –A delegación especial conferida no apartado segundo abranguerá a dirección interna e xestión dos servizos incluídos, excepto a facultade de resolver mediante actos administrativos que afecten a terceiros, e exerceranse garantindo en todo caso, a unidade de goberno na xestión municipal. A dirección interna e xestión dos servizos incluídos, exercerase baixo a dependencia e coordinación do propio alcalde. Cuarto. –Da presente resolución darase conta ao Pleno na seguinte sesión ordinaria que se celebre, notificándose, ademais, persoalmente ao designado, aos efectos do artigo 114 do ROF que esixe, para á eficacia da delegación, a súa aceptación por parte do delegado, entendéndose tácitamente aceptada se no termo de tres días hábiles non fai manifestación expresa ante o órgano delegante de que non acepta a delegación, e publicarase no Boletín Oficial da Provincia, sen prexuízo da súa efectividade dende o día seguinte ó da presente resolución. Mándao e asina o Sr. alcalde, en Laxe, a 25 de novembro de 2016, do que eu, secretario, dou fe. Dou fe O alcalde O secretario Asdo.: José Manuel Mouzo Castiñeira Asdo.: Emmanuel López Ares